Vandag in Woorde: Foto 4 deur Kreatiewe bestuurder | Bydraes | Woes - Kreatiewe platform vir Afrikaans
Titel: Vandag in Woorde: Foto 4
Aantal woorde: 220
Datum gepubliseer: 23 Sep 2014
Ek dink dis hoogtyd dat ons weer 'n foto kry wat die verbeelding op 'n koets-rit kan laat wegjaag. Of weg-seil. Of weg-gallop. Of afgly, of opklouter.
Ek wag elke keer met kinderlike opwinding en skoenlappers-in-die-maag afwagting om te lees wat die foto in verskeie skrywers se harte en gedagtes en siele wakker gemaak het. Nog nie een keer was ek teleurgesteld nie. Hierdie Woes-werf het sulke wonderlike talentvolle skrywers wat op enige leë doek, 'n woord-skildery kan optower.
As jy nog nooit saam geskryf het aan 'n foto-uitdaging nie, hoe lyk dit? Gaan jy ons hierdie keer verras? Al wat jy moet doen, is om 'n rukkie na die foto te kyk, toe te laat dat die beeld in jou kop kom en dan joe oë toe te maak om te sien wat daar agter toe ooglede afspeel. En dan laat waai jy en skryf vir ons 'n gedig, storie of rubriek. Watwou, dalk die lirieke vir die volgende nr. 1 liedjie op die treffersparade!
Maak seker jy las asseblief 'Foto 4' by jou titel, sodat lesers dadelik kan sien jy neem deel aan hierdie uitdaging. Nou kan ek nie meer wag om te sien watter idees en gedagtes hierdie foto by ons skrywers wakker gemaak het nie! Kom jy met jou koets of is jy op rolskaatse?